Ændret forslag til Europa-Parlamentet og Rådets beslutning om et handlingsprogram for toldvæsenet i EF (»Told 2000«) (1) (96/C 23/08) (Tekst af betydning for EØS) KOM(95) 576 endelig udg. - 95/0087(COD)

(Forelagt af Kommissionen in henhold til EF-traktatens artikel 189 A, stk. 2, den 21. november 1995)

Efter vedtagelsen af Europa-Parlamentets udtalelse den 25. oktober 1995 ved førstebehandling af Kommissionens forslag til Europa-Parlamentet og Rådets beslutning om et handlingsprogram for toldvæsenet i EF (»Told 2000«) og i henhold til traktatens artikel 189 A ændres Kommissionens oprindelige forslag, jf. KOM(95) 119 endelig udg., ændret ved KOM(95) 451 endelig udg. således:

1. Betragtning 1 affattes således:

»Gennemførelsen af det indre marked fra 1. januar 1993, ikrafttrædelsen af traktaten om Den Europæiske Union, Unionens udvidelse med nye stater, den planlagte udvidelse af den fælles forsendelsesprocedure til også at omfatte Visegrad-staterne og den hastige udvikling i Unionens samhandel med resten af verden, især som følge af undertegnelsen i april 1994 af GATT-aftalerne, som blev godkendt af Rådet den 19. december 1994, kræver, at der fastlægges og gennemføres strategiske retningslinjer, som giver mulighed for bedre at definere, hvilken rolle toldvæsenet skal spille i Den Europæiske Union;«.

2. Der indsættes som ny betragtning 2:

»ganske vist bortfaldt varekontrollen ved alle indre grænser i Fællesskabet med gennemførelsen af det indre marked, men mellem de europæiske landes hjemmemarkeder og det europæiske indre marked er der dog stadig stadig væsentlige forskelle; det er derfor vigtigt at videreudvikle det europæiske indre marked til et hjemmemarked med åbne indre grænser og en fælles ydre grænse inden udgangen af dette årti;«.

3. Der indsættes som ny betragtning 3:

»en af forudsætningerne for etableringen af et europæisk hjemmemarked er, at der findes en fælles beskyttelse ved den ydre grænse; nærværende beslutning udgør et væsentligt middel til at sikre en sådan fælles beskyttelse; samtidig må de resterende interne barrierer bortfalde, således at det medfører fri bevægelighed for personer, en enhedsvaluta, fællesskabsbeskyttelse af den intellektuelle ejendomsret, omstilling af momsen til oprindelseslandprincippet, gensidig anerkendelse af tekniske normer og standarder, udbygning af de transeuropæiske net og gennemførelse af statutten for det europæiske aktieselskab; disse mål bør nås inden år 2000;«.

4. Der indsættes som ny betragtning 4:

»for at fremhæve det ansvar embedsmændene i medlemsstaternes toldadministrationer har for anvendelsen af de fælles politikker og Fællesskabets politikker bør de bære Det Europæiske Fællesskabs symbol med de tolv stjerner synligt på deres uniform;«.

5. Betragtning 10 i Kommissionens oprindelige forslag affattes således:

»der er allerede taget det første initiativ med iværksættelsen af Fællesskabets handlingssprogram for faglig uddannelse af toldembedsmænd (MATTHAEUS-programmet (²); i de foreløbige rapporter og den endelige rapport, der skal forelægges i forbindelse med denne beslutning, vil Kommissionen overveje, om det ville være hensigtsmæssigt at oprette en EF-toldskole, hvis finansiering der endnu ikke er taget stilling til, der kunne være et effektivt middel til at forbedre uddannelsen af medlemsstaternes toldembedsmænd i fællesskabsret;«.

6. Betragtning 12 i Kommissionens oprindelige forslag affattes således:

»Fællesskabet og medlemsstaterne deler finansieringen af handlingsprogrammet mellem sig, og det beløb, der skal finansieres over Fællesskabets budget, opføres under sektion III (Kommissionen); denne beslutning fastlægger, for hele programmets varighed, en finansieringsramme, som udgør det primære referencegrundlag for budgetmyndigheden inden for rammerne af den årlige budgetprocedure, jf. punkt 1 i Europa-Parlamentet, Rådet og Kommissionens erklæring af 6. marts 1995;

(²) Beslutning 91/341/EØF af 20. juni 1991, EFT nr. L 187 af 13. 7. 1991, s. 41.

«.

7. Betragtning 14, der også er den sidste, affattes således:

»dette handlingsprogram bygger på erfaringerne fra den forsøgsaktion, Kommissionen iværksatte i 1994 og tager hensyn til de forhold, der er redegjort for i meddelelsen af 29. marts 1995 om `svig i forbindelse med forsendelsesproceduren, forudsete løsninger og fremtidsperspektiver` (2)«.

8. Artikel 1, stk. 4, affattes således:

»4. Den i artikel 15 omhandlede procedure for overvågning og evaluering skal anvendes til at analysere og drage lære af de opnåede resultater med henblik på fortsættelse af Fællesskabets foranstaltning og til videreudvikling af fællesskabsretten.«.

9. Der indsættes som ny artikel 2:

»Artikel 2

Et særligt symbol til identificering af toldembedsmænd

Kommissionen forelægger forslag med henblik på at sikre, at medlemsstaternes toldembedsmænd synligt bærer Det Europæiske Fællesskabs symbol med de tolv stjerner på deres uniformer.«.

10. Artikel 2 i det oprindelige forslag bliver artikel 3, og der indsættes som nyt nummer 8:

»8. At forberede de associerede tredjelande, som ønsker at tiltræde Den Europæiske Union.«.

11. Artikel 3 og 4 i det oprindelige forslag bliver artikel 4 og 5.

12. Artikel 5 i det oprindelige forslag bliver artikel 6, og stk. 3 affattes således:

»3. For at nå disse mål, tages de bedst egnede nye arbejdsmetoder, udstyr og fysiske midler i brug for at øge effektiviteten af kontrollen ved den ydre grænse. Når det er nødvendigt af hensyn til effektiviteten, fremsætter Kommissionen forslag om harmonisering af kontrollen i to henseender:

- kvantitativt, ved tilpasning af kontrolhyppigheden

- kvalitativt, ved tilskyndelse til udvikling af udvælgelses- og risikoanalyseteknikker.

Kommissionen indfører en ramme for koordineringen af den efterfølgende kontrol, som medlemsstaternes toldmyndigheder foretager, især ved i partnerskab med disse myndigheder at udvikle en politik for efterfølgende kontrol i virksomheder, der er etableret i mere end en medlemsstat.«.

13. Der indsættes som en ny artikel 7:

»Artikel 7

Opkrævning og sikkerhedsstillelse

For at opnå bedre resultater af efteropkrævningen af ikke-betalte afgifter eller af tilbagesøgning af fejlagtigt udbetalte beløb redegør Kommissionen i de rapporter, der er omhandlet i artikel 17, for hvad den har konstateret angående medlemsstaternes lovbestemmelser, og hvilke vanskeligheder toldmyndighederne støder på. Kommissionen tager egnede initiativer til koordinering af medlemsstaternes aktioner på dette område. Med bistand fra medlemsstaterne identificerer den også i disse rapporter, i hvilke tilfælde de i henhold til fællesskabsforskrifterne fastsatte sikkerhedsstillelser er blevet fastsat på et for lavt niveau i forhold til de foreliggende risici, og den foreslår egnede foranstaltninger med henblik på at beskytte Fællesskabets finansielle interesser.«.

14. Artikel 6 i det oprindelige forslag bliver artikel 8, og stk. 2 affattes således:

»2. Overvågningen har til formål at sikre, at retsforskrifter og procedurer er hensigtsmæssige til beskyttelse af Fællesskabets og dets medlemsstaters legitime interesser og samtidig opfylder de erhvervsdrivendes behov i den internationale handel, især gennem forenkling af disse forskrifter og procedurer og ved at sikre, at Fællesskabets toldlovgivning anvendes med det nødvendige hensyn til de økonomiske forhold, og således at for store administrationsomkostninger undgås.«.

15. Artikel 7 bliver artikel 9, og stk. 3 affattes således:

»En sådan politik tager især sigte på:

- maksimal udnyttelse af de gældende retsforskrifter og, om fornødent, ændring heraf

- bedre indsamling, analyse, distribuering og udnyttelse af oplysninger på fællesskabsniveau ved maksimal anvendelse af edb og øget anvendelse af edb-systemer i toldadministrationerne snarest muligt

- fjernelse af hindringer for aktioner og effektivt samarbejde vedrørende bekæmpelse af svig, især når det gælder toldembedsmændenes undersøgelsesbeføjelser

- anvendelse af effektive sanktioner

- videreførelse og udbygning af samordnede foranstaltninger, især udsendelse af fællesskabsdelegationer med henblik på efterforskning og kontrol i tredjelande

- udbygning af samarbejdet med tredjelande, navnlig med de associerede lande i Central- og Østeuropa, og relevante internationale organisationer samt med de berørte erhvervskredse

- øget anvendelse i tredjelande af Kommissionens og medlemsstaternes personales kompetence til fordel for hele Fællesskabet

- økonomisk overvågning af uregelmæssigheder.«.

16. Artikel 8 i det oprindelige forslag bliver artikel 10.

17. Artikel 9 i det oprindelige forslag bliver artikel 11 og affattes således:

»Artikel 11

Forbedring af arbejdsmetoderne

Kommissionen støtter foranstaltninger, hvis formål er at forbedre toldadministrationernes arbejdsmetoder. I partnerskab med medlemsstaterne tilskynder den til udvikling og anvendelse af nye arbejdsmetoder, navnlig på følgende områder, idet toldkontrollen har forrang frem for frigivelsen:

1. anvendelse af risikoanalyse med henblik på at vurdere om varer undergivet toldkontrol bør underkastes dokumentkontrol eller fysisk kontrol, før frigivelse tillades;

2. anvendelse af revision til kontrol af virksomhedernes regnskaber;

3. forenklede procedurer ved henførsel til toldmæssig bestemmelse eller anvendelse og afslutning heraf;

4. samordnet udvikling af edb-behandling af toldprocedurerne under hensyntagen til de nationale administrationers datamatiseringsniveau og de erhvervsdrivendes interesser i Fællesskabet samt udviklingen på dette område i international sammenhæng. Med henblik på at lette arbejdet ved de toldsteder, der har til opgave at gennemføre kontrollen, foreslår Kommissionen foranstaltninger, som i påkommende tilfælde skal give disse toldmyndigheder adgang til data om transaktioner, der er undergivet bestemmelserne i EF-toldkodeksen, og som opbevares i andre medlemsstaters databaser;

5. indgåelse af aftaleprotokoller med de erhvervsdrivende for at skabe passende ordninger til at kontrollere, eller udveksle oplysninger eller data af enhver art, som kan bidrage til at beskytte Fællesskabets finansielle interesser.«.

18. Artikel 10 og 11 i det oprindelige forslag bliver artikel 12 og 13.

19. Artikel 12 i det oprindelige forslag bliver artikel 14, og der indsættes følgende ordlyd:

»Kommissionen underretter budgetmyndigheden om indholdet af de foranstaltninger, som den træffer.«.

20. Artikel 13 i det oprindelige forslag bliver artikel 15, og der indsættes som nyt stk. 3, tredje afsnit:

»Ud fra princippet om en forsvarlig økonomisk forvaltning og et rimeligt costbenefitforhold, som Kommissionen lægger stor vægt på, finansierer den de arrangementer og seminarer, der medfører de laveste udgifter.«.

Der indsættes som nyt stk. 4:

»4. I de i artikel 17, stk. 4, omhandlede rapporter undersøger Kommissionen, hvorvidt det er ønskeligt at oprette en permanent EF-toldskole med henblik på at forbedre uddannelsen af medlemsstaternes toldembedsmænd i Fællesskabets retsforskrifter, og hvorledes en sådan skole kan drives rent praktisk.«.

Stk. 4 bliver stk. 5.

Der indsættes som nyt stk. 6:

»6. Den form for uddannelse, som er fastlagt i MATTHAEUS-programmet udvides til også at omfatte embedsmænd fra de associerede lande i Central- og Østeuropa, som for nylig er begyndt at deltage aktivt i den frie internationale handel.«.

21. Artikel 14 i det oprindelige forslag bliver artikel 16, og stk. 1 affattes således:

»1. Som led i gennemførelsen af artikel 2, nr. 7, iværksætter Kommissionen foranstaltninger eller støtter initiativer fra medlemsstaterne, der tager sigte på at forbedre og styrke forbindelserne mellem Fællesskabets toldadministrationer og aktørerne i udenrigshandelen. I den forbindelse tager Kommissionen udtrykkeligt hensyn til bemærkninger og oplysninger fra aktørerne i udenrigshandelen.«.

(1) EFT nr. C 346 af 23. 12. 1995, s. 4.

(2) KOM(95) 108 endelig udg. af 29. marts 1995.